Jw ersamenn vorsichtigenn vnnd wolwisende borgermesterenn vnnd ratmannenn der stat Narwe doe wy bo[r]gemester vnnd ratmanne der stat Wiborch nach themliker grote erbedinge wyttelick vnnd openbar jnn vnnd myt dussem vnsem openne breue betugende, dat ann vns erschennen is jnn sittende stoll des rades de erbar vnnd gestrenge here her Erick Tursson vnnd synn denre Hinrick Lule jnn der beste wisse schickynge vnnd forme alsz vann rechte soldenn vnnd wulmechtich gemaket vnnd geordinereth vor ere vollenkomenn procuratores dusse twe beschedene personenn alszo Hermenn Scroder vnnd Matthias Scryuer Jachim Wynekenn ann to langenn he syck to benalende na Wiborch ann her Erick Tursszon vnnd Hinrick Lulen vnnd dar recht werdige reckensschopp to donde van anbeginne vnnd beslut erer selschopp vnnd wedderleginge. Offt sick dyt jnn fruntschopp szo nicht drepen mochte, szo bidde wy vnnd begerenn, dat de ergenanten her Erick Tursszon vnnd Hinrick Lule so well mocht scheenn alszo sick jnn rechte erlangen konde, welker wy ann jw ersamheit all tyt gerne jnn enem groteren vorschuldenn. Jnn tuchnisse der warheyt doenn wy hangenn vnsser stat secrett nedenn ann dussenn breff, de gegeuenn vnnd gescreuenn [is] jnn Wiborch jnn jarenn Christi gebort veffteynn hundert vnnd dar na jnn dem negedenn jar, jnn die Appolonij(!) virginis.